**Rokiškio rajono, Pandėlio pradinė mokykla, ,,Piniguočių‘‘ komanda**

**Pasaka**

**Piniguočio Simo Bankas**

**Veikėjai:**

Banko Valdytojas - Piniguotis Simas.

Banko darbuotojai – Piniguočiai Adomas, Karolis, Donatas, Simonas, Audrius, Paulius.

Keistoji klientė – mokytoja Renata

Nedideliame Pandėlio miestelyje, Rokiškio rajone, ant Apaščios upės kranto, mažame, jaukiame namelyje su šarvuotomis durimis ir plastikiniais langais, gyveno Piniguotis Simas. Jis turėjo savo banką, kuris vadinosi ,,PIN kodas‘‘ – ( Piniguočio Išmanių Norų bankas ). Piniguočio Simo banke dirbo net šeši bankininkai tai: Adomas, Karolis, Simonas, Donatas, Audrius ir Paulius. Jie taip pat buvo Piniguočiai tik neturėjo savo bankų ir buvo samdomi darbuotojai. Visi darbuotojai labai atsakingai atlikinėjo savo pareigas ir rūpinosi, kad Piniguočio Simo banko neištiktų bankrotas. Piniguotis Adomas buvo atsakingas už kasdienį klientų aptarnavimą. Piniguotis Karolis – už draudimus. Piniguočiai Audrius ir Paulius rūpinosi pensijų fondu, o Piniguotis Simonas – banko buhalterija. Mažajam Piniguočiui Donatui teko rūpintis klientų kreditinėmis banko kortelėmis.

Vieną kartą į Piniguočio Simo banką užsuko labai keista klientė. Tai buvo Pandėlio pradinės mokyklos, antros klasės mokytoja Renata. Ji atsinešė ryšulėlį banknotų, maišelį monetų ir norėjo juos saugiai pasidėti banke. Tai buvo jos visos santaupos sukauptos nuo atlyginimo per dvidešimt darbo metų mokykloje.

Keistąją klientę aptarnavo Piniguotis Adomas. Jis jai pasiūlė pinigus įnešti į banko sąskaitą, kurioje galėtų kauptis nemenkos palūkanos nuo turimos sumos. Jų pokalbį nugirdo Piniguotis Karolis. Jis keistajai klientei labai nedrąsiai pasiūlė Valstybinį socialinį draudimą. Klientė pagalvojo ir sutiko apsidrausti dešimčiai metų nuo nelaimingų atsitikimų ir ligų. Už draudimą ji sutiko mokėti mėnesinę įmoką. Kol Piniguotis Karolis pildė draudimo sutarties dokumentus, Piniguočiai Audrius ir Paulius nutarė pasiūlyti klientei mokytojai Renatai sudaryti pensijos kaupimo sutartį, kad baigusi mokytojauti Pandėlio pradinėje mokykloje galėtų ramiai ilsėtis senatvėje.

Ir šį kartą keistosios klientės ilgai įkalbinėti nereikėjo. Ji tik mirktelėjo akį Banko valdytojui Piniguočiui Simui ir sutiko. Labai apsidžiaugė Piniguočiai Audrius ir Paulius, juk nuo jų darbo našumo, sudarytų sandėrių priklausė jiems mokamas darbo atlyginimas.

Mažasis Piniguotis Donatas taip pat neliko nuošalyje. Jis klientei pasiūlė nemokamai įsigyti banko kortelę, kad nereikėtų nešiotis ryšulėlių ir maišelių pinigams susidėti. Toks pasiūlymas labai nustebino ir pradžiugino banko klientę. Ji nepraleido progos pasinaudoti ir šiuo pasiūlymu. Tik už banko buhalteriją atsakingasis Piniguotis Simonas taip rūpinosi banko kasdieninėmis išlaidomis, kad net nepastebėjo keistosios klientės. Tačiau keistoji klientė pastebėjo Piniguotį Simoną ir jo paklausė ar jis taip pat nenori pasiūlyti jai kokios nors banko paslaugos. Piniguotis Simonas ramiai pakėlė galvą, atidžiai pažiūrėjo klientei į akis, nusišypsojo ir pasiūlė jai įsigyti vienos įmonės akcijų, kurios turėjo labai didelę paklausą. Tokio pasiūlymo keistoji klientė nesitikėjo. Ji labai sunerimo ir nuėjo tartis pas banko valdytoją Piniguotį Simą. Šis patarė, kaip reikia tinkamai elgtis tokioje situacijoje, paaiškino koks gali būti šio sandėrio pelnas ir kam to reikia. Keistoji klientė mokytoja Renata labai džiaugėsi puikiais banko darbuotojais ir jai parodytu dėmesiu bei suteiktomis paslaugomis. Nuo tos dienos ji ėmė vis daugiau domėtis savo turimu turtu, pinigų taupymo programomis, kasdieninėmis išlaidomis ir turto kaupimu.

Praėjus ketveriems metų, keistoji klientė mokytoja Renata įkūrė savo įmonę, kurios visus finansinius reikalus tvarkė verslininkas Simonas, buvęs Piniguočio Simo banko buhalteris. Juk būtent jis tada pasiūlė įsigyti vienos pelningos įmonės akcijų ir protingai panaudoti turimus pinigus. O ,,PIN kodo‘‘ banko valdytojas Piniguotis Simas visada keistosios klientės įmonei suteikdavo banko paskolą, patardavo kaip racionaliai panaudoti gautą įmonės pelną ir niekada nebuvo jai šykštus. Ši savo ruoštu atsakingai skolindavosi ir laiku grąžindavo paskolą.

Pasaką kūrė 2 klasės komanda ir mokytojaRenata